የሰነድ ማስረጃው ብዛት አራት ጥራዝ ይሆናል የተባለው የእነ አቶ በረከት ስምዖን ክስ ለውሳኔ ተቀጠረ
በጥረት ኮርፖሬት ሥር በሚገኙ ድርጅቶች ላይ ከባድ የሙስና ወንጀል ፈጽመዋል ተብለው የሙስና ወንጀል ክስ የተመሠረተባቸው እነ አቶ በረከት ስምዖን ላይ የቀረበው የማስረጃ ብዛት ከሦስት እስከ አራት ጥራዝ ሊወጣው የሚችል ብዛት ያለው ቢሆንም፣ የመጨረሻ ውሳኔ ለመስጠት ቀጠሮ ተሰጠ፡፡ዓርብ መጋቢት 4 ቀን 2012 ዓ.ም. ቀጠሮውን የሰጠው የአማራ ክልል ጠቅላይ ፍርድ ቤት፣ ማስረጃዎቹ ብዛት ያላቸው መሆናቸውን ጠቁሞ፣ በመመርመርና ከሕግ ጋር አገናዝቦ ተገቢውን ውሳኔ ለመስጠት ጊዜ ስለሚያስፈልገው፣ የአንድ ወር ከ15 ቀናት ጊዜ በመውሰድ ሚያዝያ 19 ቀን 2012 ዓ.ም. ውሳኔ እንደሚሰጥ አስታውቋል፡፡ፍርድ ቤቱ በርካታ የምርመራ ሰነዶች ያሉባቸውን የተዘዋዋሪ ችሎቶችን እንደሚሠራ ጠቁሞ፣ ያለውን ሁኔታ ከግምት ውስጥ በማስገባት በሰጠው የቀጠሮ ቀን ለመጨረስ እንደሚጥር ገልጿል፡፡ፍርድ ቤቱ ሥራ እንደሚበዛበት በመግለጽ ካለባቸው የጤና ችግር አንፃር ውሳኔው ከቀጠሮው ቀን እንዳያልፍባቸው አቶ በረከት ጠይቀዋል፡፡ ባለፈው ዓመት ሚያዝያ 7 ቀን 2011 ዓ.ም. ክስ የተመሠረተባቸው አቶ በረከት፣ አቶ ታደሰ ካሳና አቶ ዳንኤል ግዛው፣ እንዲሁም ከሳሽ የአማራ ክልል የሥነ ምግባርና የፀረ ሙስና ኮሚሽን ዓቃቤ ሕግ፣ የክርክር ማቆሚያ ንግግራቸውን በጽሕፈት ቤት በኩል ከቀጠሮ በፊት እንዲያቀርቡ ፍርድ ቤቱ ትዕዛዝ ሰጥቷል፡፡  